Izrael segített kórházba vinni a Hamász egyik vezetőjének lányát
Izrael engedélyezte, hogy területén keresztül szállítsák kórházba a Hamász palesztin radikális mozgalom egyik miniszterének kislányát – közölte egy izraeli katonai szóvivő vasárnap.
A hároméves gyermeket egy dél-izraeli kórházba vitték, majd onnan egy jordániai helikopterrel juttatták el Ammánba. A súlyos beteg kislány átszállításához szükséges különleges engedélyt Ehud Barak izraeli védelmi miniszter II. Abdalláh jordániai király közbenjárására adta meg.

„Péntek este engedélyeztük, hogy a Gázai övezet belügyminiszterének kislánya átutazzon Izraelen” – mondta el a katonai szóvivő az izraeli közszolgálati rádiónak. A gyermek a gázai-izraeli határon fekvő Ereznél lépett be Izrael területére.

Izrael szigorú blokád alatt tartja a Gázai övezetet azóta, hogy a Hamász 2007 júniusában átvette a terület feletti ellenőrzést, kiűzve onnan a Mahmúd Abbász palesztin elnökhöz hű erőket. A zárlat kezdete óta gyakorlatilag csak a létfenntartáshoz szükséges árukat engedi be Izrael az övezetbe. A mintegy 360 négyzetkilométernyi területen majdnem másfél millió palesztin nyomorog.
Izrael határozatok